Csöndes idill szombat estén
Szél se fuj már: az öböl is hallgat.
Malomkerék, bus vitorla alhat;
Legelésző baromcsorda béget,
Hallani az édes békességet.

Szalonka huz, az erdő sötétes,
Harmonikát nyekerget a béres,
Orgonát csen néhány apró-cseprő,
Munkálkodik a gereblye, seprő.

Ég a kerti tulipán harangja,
Sarokba bujt huncutul a lapda,
Hajasbaba ünnepli bordóban,
Kis trombita megfult a hordóban.

A zsaluk ugy alszanak a boldog 
Házakon, mint nagy zöld pecsétfoltok,
Eloltják a lámpát, anya álmos ─
A ház körül az éjszaka  szálldos.

Langyos éjjel,juniusi éjjel
Viharkakas figyel szerteszéjjel:
De a tenger zeng és zongorázik,
Játssza a hét vad melódiát.
 
Versek